Der står sne, sne og atter sne på vejrprognosen i det meste af Nordjylland, og det har fået Nordjyske Jernbaner til at køre med søndagsplanen, selvom det er tirsdag. -	Det betyder, at vi kører en gang i timen fra Frederikshavn mod Hjørring, Aalborg og Skagen i stedet for to gange i timen, siger togrevisor hos Nordjyske Jernbaner, Lars Nielsen. Han står på stationen i Frederikshavn og er klar til at hjælpe borgerne med at komme på de rigtige afgange, hvis der skulle være tvivl på en dag, der er lidt anderledes end de fleste. Ifølge Lars Nielsen er det ikke frustrerede folk, han møder på perronen. -	De er rigtig glade for at kunne komme frem på arbejde, og hvad de nu ellers skal, så der har ikke været de store problemer i det. Se hele interviewet med Lars Nielsen: Skærme viser, at tog er aflyst Der kan dog godt herske tvivl, når man står på stationen i Frederikshavn og kigger på informationsskærmene. Flere af dem har i løbet af tirsdagen vist, at togene skulle være aflyst – men det er altså ikke tilfældet, fortæller Lars Nielsen. Der er blot tale om et teknisk problem fra Banedanmarks side. -	De har ikke kunnet få skrevet dem på, der kører, derfor har man lavet en nødtekst på skærmene med, at folk skal holde sig opdateret på ”din station” og på Rejseplanen, siger Lars Nielsen og tilføjer: -	Det er netop derfor, at jeg står her – for at fortælle, at vi kører, og det ikke er aflyst det hele.

Referat:
Selvom DSB og Banedanmark har valgt at aflyse alle InterCityLyn-togenes afgange nord for Aarhus, så kører Nordjyske Jernbaner fortsat.